ໂອບາມາໂອ້ລົມກັບນາຍົກ ລັດຖະມຸນຕີໃໝ່ຍີ່ປຸ່ນ
ປະທານາທິບໍດີໂອບາມາ ແລະທ່ານນາໂອໂຕະ ກັນ ສົນທະນາກັນທາງໂທລະສັບ ເປັນເທື່ອ ທຳອິດ ໃນວັນອາທິດມື້ນີ້
ປະທານາທິບໍດີ ບາຣັກໂອບາມາແຫ່ງສະຫະລັດແລະທ່ານ Naoto Kan ຜູ້ທີ່ຈະຂຶ້ນເປັນນາຍົກລັດຖະມຸນຕີ ຄົນໃໝ່ຂອງຍ່ີປຸ່ນ ໄດ້ຕິດຕໍ່ ພົວພັນກັນເປັນຄັ້ງທຳອິດ ໃນການໂອ້ລົມກັນທາງໂທລະສັບ ໃນວັນ ອາທິດມື້ນີ້ ທ່ີທາງລັດຖະບານວໍຊິງຕັນ ເປັນຝ່າຍຈັດຂຶ້ນ ທ່ານ Kan ໄດ້ກ່າວຕໍ່ຜູ້ນຳສະຫະລັດວ່າ ທ່ານຈະພະຍາຍາມຢ່າງແຂງແຮງສຸດຄວາມສາມາດ ເພື່ອປະຕິບັດຕາມ ຂໍ້ຕົກລົງທ່ີໄດ້ລົງນາມກັນໃນເດືອນແລ້ວນີ້ ເພື່ອຍົກຍ້າຍຖານທັບອາກາດຂອງກອງທັບມາຣິນ ສະຫະລັດ ທ່ີຕັ້ງຢູ່ເກາະໂອກີນາວາໃນພາກໃຕ້ຂອງຍີ່ປຸ່ນນັ້ນ ທ່ານ Kan ປະເຊີນໜ້າກັບການຄັດຄ້ານຢ່າງແຂງແຮງ ຈາກປະຊາຊົນໃນເກາະໂອກີນາວາ ທ່ີຢາກໃຫ້ມີການຍົກຍ້າຍຖານທັບດັ່ງກ່າວອອກຈາກເກາະນີ້ໄປ ອະດີດນາຍົກລັດຖະມຸນຕີ ຢູກິໂອ ຮາໂຕຢາມະ ໄດ້ລາອອກຈາກຕຳ ແໜ່ງໃນສັບປະດາຜ່ານມາ ຫລັງຈາກ ບໍ່ສາມາດຮັກສາຄຳໝັ້ນສັນຍາທ່ີ ໄດ້ໃຫ້ໄວ້ໃນເວລາໂຄສະນາຫາສຽງເລືອກຕັ້ງ ທ່ີວ່າທ່ານຈະບໍ່ສະໜັບ ສະໜຸນການຍົກຍ້າຍຖານທັບດັ່ງກ່າວນັ້ນ ຜູ້ນຳຂອງສອງປະເທດມີຄວາມເປັນມາຄ້າຍຄືກັນບາງຢ່າງ ຄືທ່ານໂອບາມາເຄີຍເປັນຜູ້ຈັດຕັ້ງແລະທຳງານເພື່ອປະຊາຄົມ ແລະທ່ານ Kan ກໍເຄີຍເປັນນັກເຄື່ອນໄຫວສົ່ງເສີມພົນລະເມືອງ ທັງສອງທ່ານຕ່າງກໍໃຫ້ຄຳໝັ້ນສັນຍາ ທີ່ຈະພັດທະນາ ຄວາມເປັນພັນທະມິດລະຫວ່າງຍີ່ປຸ່ນແລະສະຫະລັດ ໃຫ້ເລິກເຊິ່ງຍິ່ງຂຶ້ນ ເພື່ອຕໍ່ສູ້ກັບສິ່ງທ້າທາຍຕ່າງໆໃນໂລກແລະ ໃນຂົງເຂດ ຮວມທັງເລື້ອງໂຄງການ ນີວເຄລຍຂອງອິຣ່ານ ແລະຄວາມເຄັ່ງຕຶງໃນແຫລມເກົາຫລີນຳ